 NA FRIDAH OKACHI MWASISI wa kundi haramu la Mungiki ambalo ukatili wake ulitambulika ndani na nje ya nchi, amefunguka na kusimulia jinsi alivyojiondoa kwa maisha ya kuua matumaini akawa Askofu wa kufufua matumaini ya wengi katika jamii. Mhubiri Ndura Waruinge amesema uhuni waka wa miaka 10 ulichangiwa, kwa njia moja au nyingine, na kuondoka kwa aliyekuwa mke wake ambaye alipata ‘fursa’ nzuri akaamua kusafiri na kuhamia ng’ambo. Baba huyo wa watoto 18 amesema mke wake huyo wa zamani hakuweza kustahimili uhalifu aliokuwa akitekeleza kati ya 1990-2003. “Aliniacha na mtoto wa miezi tisa na kusafiri. Niliamua kuwa mhuni nikisema hiyo itanisaidia kulea wanangu 18 ili wawe na maisha mazuri,” anasema mhubiri Waruige. Bw Waruige amesifia wanawe ambao wanafanya kazi katika mataifa ya nje. “Watoto sita ni wanajeshi nchini Marekani, watatu wanafanya kazi na shirika la habari la AFP na wengine wakifanya kwa vitengo vya ujasusi,” anasema. Mhubiri huyo anafahamika na wengi kuwa kiongozi wa kundi la Mungiki. Jina ‘Mungiki’ likimaanisha kundi la watu wengi wenye maono fulani. Uazilishi wa kundi hilo ikiwa ni kutafuta msaada wa kifedha na kuendeleza biashara zao. Mwaka wa 1992, mambo yalibadilika kutokana na vita vya kikabila kati ya jamii za Wakikuyu na Wakalenjin. Vijana wa Mungiki waliapa kupigania haki ya kulinda mali yao katika maeneo ya Molo, Nairobi, Naivasha na Nakuru. “Kundi hilo lilikuwa ni la watu kufaa kule vijijini. Tukiwa watu saba, mimi, Maina Njenga na binamu wangu wengine tulianzisha kundi hilo. Kitu unachohitaji kufahamu, hatukubadilika na kuwa kundi haramu wakati wa vita vya kijamii. Hatukuwa tayari kwa uongozi wa Rais wa Pili wakati huo. Kundi hilo lilienea kwa maeneo saba kwa ghafla,” anasimulia. Katika vita hivyo, walipoteza vijana 82 waliokuwa wamebugia pombe. Jamii hiyo ikatoa amri ya kukosa kunywa pombe na kuwa makini kulinda mali yao. Wazee wa jamii ya Agikuyu walimteua Waruige kuwa kiongozi. Kiapo hicho kikihusisha uchinjaji wa ng’ombe na kunywa damu. “Matukio ya mauaji hayo yalisababisha amri kutolewa kuepuka kunywa pombe. Pili tuliunda serikali yetu kinyume na sheria. Tuliingia kwenye sekta ya matatu na tukaanza kuitisha hela, uuzaji wa maji tukichukua malipo hayo, uzoaji wa taka, na stima tukawa wa kukusanya ushuru. Baadaye tulichukua nyumba walizokuwa wakiishi wahindi na kuanza kuzikodisha na kuchukua kodi jijini Nairobi,” anaendelea kusimulia. Mwanzo serikali haikuwa inawaandama. Vijana hao walitumia mbinu ya kuvuta tumbaku na kuichanganya serikali kiasi kwamba maafisa walidhania watu hao walikuwa na akili punguani. Kundi hilo lilitajwa kuwa hatari na serikali mwaka 2000, kwa kufanya mambo kinyume na sheria. Mwazilishi wa kundi hilo, ameambia Taifa Leo alipotiwa mbaroni, alifikishwa mahakamani mara 52, kukiwepo na njama ya kumuua kwa kumpiga risasi mara 12 na kulishwa sumu mara tisa. “Natumai Mungu alitaka niNhudumie. Nimepelekwa Nyati House nikafinywa hapa na pale nikasikia kweli kuna ukatili… Sumu nilipewa nikatapika. Ninazo alama za risasi kwenye mwili wangu baada ya majasusi kufahamu sehemu yangu ya mapumziko kwenye mkahawa mmoja mtaa wa Ngara na kuninyeshea. Walinipiga risasi lakini kuna mfuasi wangu hapa kanisani alikuwa askari kwenye kikosi hicho. Aliniambia wakati walianza kumimina risasi, waliona ngamia na hivyo ndivyo nikaponea,” anazidi kusimulia. Bw Waruinge aliamua kubadilisha mienendo yake na kuwa Mkristo mwaka wa 2006 wakati wa uongozi wake Rais wa Tatu wa Jamhuri ya Kenya marehemu Mwai Kibaki. Urawala wa Kibaki ulimchochea kuacha kuwa kiongozi wa kundi la Mungiki. “Niliamua kuacha kuwa kiongozi wa kundi hilo. Uongozi wake Kibaki alienda sambamba na maono ya baadhi yetu kwenye kundi hilo wakati huo, hivyo sikuona umuhimu wa kuendelea kuliongoza kundi lenyewe. Wakati wangu ulifika na nikatoka na vijana wengi. Binafsi nilitaka kuwa mhubiri,” anasema kwa uso wa tabasamu. Uhusiano na familia yake ulizorota alipokuwa kwa njia hizo mbaya na alilaumiwa kwa kuvunja sheria. Waruinge anasema jamii yake ililaumu baba yake mzazi. “Serikali ilichukua mali yangu. Uhusiano wangu na wezangu bado haupo sawa licha ya kukata kauli ya kuondoka kwa sababu wengine kwenye kundi lenyewe hawakuwa tayari na uongozi huo wa Kibaki,” anasema.  You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  